Regsopsies mag spruit uit groep se ‘rassistiese uitsprake’, ‘aanhitsing tot geweld’Black First Land First (BLF)-ondersteuners by ‘n optog verlede jaar. Foto: Jonisayi Maromo / ANA AfriForum ondersoek verskeie moontlike regsopsies om die radikale organisasie Black First Land First (BLF) tot verantwoording te roep ná afloop van rassistiese uitsprake en aanhitsing tot geweld op verskeie geleenthede landswyd vanjaar. AfriForum het Vrydag in ŉ verklaring gesê sowat 30 BLF-betogers het vroeër die dag tydens hul #RupertMustFall-optog die lied “Kill the Boer Kill the Farmer” by die Stellenbosch-spoorwegstasie gesing. “Die groep is kwaad oor aanmerkings wat Johann Rupert, voorsitter van die beleggingsmaatskappy Remgro, op Richmond se jaarvergadering in Switserland oor radikale ekonomiese transformasie gemaak het. Hy het onder meer daarna as ’n kodewoord vir diefstal verwys,” het Ernst Roets, AfriForum se adjunk- uitvoerende hoof, gesê. Hy het gesê die BLF-betogers het ook vroeër die dag tesame met lede van die ANC-jeugliga en MK-veterane voor Remgro se hek betoog en gedreig om gewelddadig te raak en die hek af te breek indien ’n verteenwoordiger nie sou uitkom nie. Die woorde “One Settler, One Bullet” is ook tydens dié betoging deur omstanders gedreunsing. “AfriForum beskou BLF se uitlatings in ’n baie ernstige lig. Die groep het reeds by verskeie geleenthede vanjaar rassistiese uitlatings gemaak wat geweld teenoor en moord op wit mense aanhits. Hoewel die Suid-Afrikaanse Menseregtekommissie die”Kill the Boer Kill the Farmer”-lied tot haatspraak verklaar het, beskou AfriForum dit ook as aanhitsing.” Roets sê voorts dat strafregtelike klagte ingedien en verdere stappe binnekort aangekondig sal word.